বিতর্ক তৈরিতে দক্ষ ‘মানি ম্যান’ ফ্লয়েড মেওয়েদার। পোষ্য হিসেবে এক ব্যাঘ্র শাবক ঘরে এনে বিপত্তি বাড়িয়েছেন তিনি। আর তাতেই চটেছেন বিশুদ্ধবাদীরা। নিন্দুকেরা নখদাঁত বের করে বলতে শুরু করে দিয়েছেন, ‘‘যাঁরা বাঘ পোষে তাঁদের নিয়ে কোনও সমস্যা নেই। বাঘ পুষছে মেওয়েদার! ভালই তো! এ বার বাঘই ওকে খাবে।’’
সত্যি সত্যিই বাঘের পিঠে যেন চড়েছেন মেওয়েদার! গোটা বিশ্ব যা বলছে, তা নিয়ে মোটেও চিন্তিত নন এই বক্সার। ইনস্টাগ্রামে তিনি যে ছবি পোস্ট করেছেন, তাতে দেখা যাচ্ছে, মেওয়েদার তাঁর বিলাসবহুল ফ্ল্যাটের সিঁড়িতে বসে রয়েছেন। পাশেই রয়েছে দু’ মাসের এক বাঘ। মেওয়েদারের মতোই বাঘ পছন্দ করতেন প্রাক্তন হেভিওয়েট চ্যাম্পিয়ন বক্সার মাইক টাইসনও। মেওয়েদারও তাঁর দেখানো পথেই পা বাড়ালেন। অদ্ভুত অদ্ভুত সব পোস্ট করার জন্য বিখ্যাত মেওয়েদার। টাকার পাহাড়ে শুয়ে রয়েছেন তিনি—এই ছবি এখন দারুণ জনপ্রিয়।
এ বার ব্যাঘ্র-শাবকের সঙ্গে তাঁর ছবিও কি তোলপাড় ফেলে দেবে বিশ্বে? ইতিমধ্যেই কিন্তু বিতর্ক তৈরি করে ফেলেছে এই ছবি।